Il-każi attivi tal-Covid-19 komplew jonqsu hekk kif fl-aħħar 24 siegħa nstabu 43 każ ġdid filwaqt li 80 pazjent ġew ikkonfermat mfejqa. Madanakollu, bejn ilbieraħ u llum, tilfet ħajjitha anzjana ta' 86 sena li kienet pożittiva għall-virus. Minn meta feġġet il-pandemija, 431 persuna tilfu ħajjithom kawża tal-Covid-19. Dan ifisser li l-każi attivi komplew jonqsu biex issa f'Malta hawn 609 persuni pożittivi għall-Covid-19. Ilbieraħ saru 2,822 test. Intant żdiedu wkoll il-pazjenti f'Mater Dei, hekk kif b'kollox hemm 43 persuna rikoverati u li huma pożittivi għall-Covid-19. L-għadd ta' pazjenti fl-ITU jibqa' dak ta' ħamsa. Malta għandha 404,760 persuna li huma mlaqqma kompletament kontra l-Covid-19 filwaqt li 407,985 persuna ħadu mqar doża waħda. Minn meta wasal il-vaċċin, Malta amministrat 784,729 doża.